禪智寺上方懷演和尚寺即和尚所創
作者：劉長卿
朝代：唐

paragraphs: 絕巘東林寺，高僧惠遠公。
買園隋苑下，持鉢楚城中。
斗極千燈近，煙波萬井通。
遠山低月殿，寒木露花宮。
紺宇焚香淨，滄州擺霧空。
鴈來秋色裏，曙起早潮東。
飛錫今何在？蒼生待發蒙。
白雲翻送客，庭樹自辭風。
捨筏追開士，迴舟狎釣翁。
平生江海意，惟共白鷗同。